L'Ajuntament d'Algemesí cancel·la un deute de 2,1 milions d'euros
17 de juny de 2024

El deute de l'Ajuntament disminuïx a 3.140.561,95 euros i passa de 187€ a 112€ per habitant

L'Ajuntament d'Algemesí ha aprovat la cancel·lació d'un préstec de 2.109.008,10 euros, la major disminució anticipada de deute públic del consistori. Este import era un acumulat de préstecs subscrits en els anys 1996, 1998, 2004, 2006 i 2007, i posteriorment, refinançats conjuntament l'any 2009.

L'anualitat d'este préstec era pròxima als 300.000 euros anuals, la qual cosa comprometia una quantitat important del pressupost municipal que, a partir de 2025, es podrà destinar a la millora dels servicis públics.

L'alcalde de la ciutat, que és el titular de l'àrea d'Hisenda, es mostra molt satisfet per la gestió, “que no sols ha reduït el deute d'esta i de futures generacions, sinó que produirà un estalvi de 525.701 euros en interessos bancaris que no s’hauran d'abonar”. José Javier Sanchis també ha volgut agrair el treball dels servicis econòmics de l'Ajuntament, el treball dels quals ha sigut clau per a evitar que la cancel·lació anticipada no tinguera penalització.

Esta gestió ha afavorit una disminució del deute públic de 5,2 a 3,1 milions d'euros, per la qual cosa el deute per càpita passa de 187 a 112 euros per habitant.

L'operació es va aprovar en el ple del mes de maig per unanimitat de tots els grups polítics i va tindre efecte el passat 3 de juny de 2024.